TVT ส่ง Dance Your Fat Off ซีซั่น 3 ออนแอร์ คาดบุ๊ครายได้ใน Q3 กว่า 70 ลบ.
TVT เตรียมส่งรายการ "Dance Your Fat Off" ซีซั่น 3 ออนแอร์ 1 ส.ค.นี้ คาดบุ๊ครายได้ใน Q3/58 กว่า 70 ลบ.
14 ก.ค. 2558

นายพิรัฐ เย็นสุดใจ รองประธานเจ้าหน้าที่บริหาร บริษัท ทีวี ธันเดอร์ จำกัด (มหาชน) หรือ TVT เปิดเผยว่า บริษัทเตรียมส่ง ‘Dance Your Fat Off’ ซีซั่น 3 ลงจอช่อง 3 เริ่มออกอากาศตอนแรก 1 สิงหาคม 2558 โดยคาดว่าจะสามารถรับรู้รายได้ของรายการดังกล่าวภายในไตรมาสที่ 3 ของปีนี้อีกราว 70 ล้านบาท
นอกจากนี้ ในช่วง 1-2 สัปดาห์ที่ผ่านมา นักวิเคราะห์ และผู้จัดการกองทุน หรือ Fund Manager ของกองทุนต่างๆ ได้ขอเข้าพบเพื่อรับฟังข้อมูลกับทางบริษัท ซึ่งหลังจากการพูดคุย และให้ข้อมูลแล้วนั้นได้รับกระแสตอบรับที่น่าพอใจจากกองทุนต่างๆ เนื่องจากวิเคราะห์ว่าโมเดลธุรกิจของ TVT ค่อนข้างที่จะได้เปรียบผู้ประกอบการรายอื่นในกลุ่ม Media ด้วยกัน เพราะ TVT เป็นผู้ผลิตรายการโทรทัศน์ หรือ Content Provider แต่ไม่ได้เข้าประมูลใบอนุญาตทีวีดิจิทัล จึงไม่มีภาระในการจ่ายค่าใบอนุญาต และที่สำคัญยังได้รับอานิสงส์จากช่องรายการที่เพิ่มมากขึ้น จากเดิมมีเพียง 6 ช่อง เป็น 24 ช่อง ทำให้มีโอกาสที่จะผลิตรายการป้อนสู่ช่องทีวีต่าง ๆ มากขึ้นตามไปด้วย
รวมถึงกองทุนต่าง ๆ มองว่าธุรกิจของ TVT มีแนวโน้มการเติบโตในอนาคตอย่างต่อเนื่อง และมีการวางแผนเพื่อเพิ่มกำลังการผลิตรองรับการผลิตรายการที่มากขึ้นอีกด้วย โดย TVT จะสามารถใช้งานสตูดิโอแห่งใหม่มูลค่ากว่า 200 ล้านบาทได้ในช่วงเดือนเมษายนปี 2559 ซึ่งสตูดิโอแห่งใหม่นอกจากจะช่วยเพิ่มกำลังการผลิตรายการโทรทัศน์ให้กับบริษัทได้มากขึ้น ยังสามารถเปิดให้เช่าสตูดิโอเพื่อสร้างรายได้อีกทางหนึ่งด้วย
 